
OZNÁMENIE KOMISIE RADE A EURÓPSKEMU PARLAMENTU
Zdravšie zvieratá a rastliny a bezpečnejší agropotravinový reťazec

Modernizovaný právny rámec pre konkurenčnejšiu EÚ
Úvod

Zabezpečenie vysokej úrovne zdravia ľudí, zvierat a rastlín je cieľ EÚ zakotvený v zmluve. V priebehu času EÚ vyvinula rozsiahly a komplexný súbor právnych predpisov určený na predchádzanie rizikám v oblasti zdravia zvierat a rastlín ohrozujúcim bezpečný potravinový reťazec, ako aj na riadenie týchto rizík na úrovni jednotlivých štátov i EÚ. Právne predpisy v týchto oblastiach politiky sa presadzujú pomocou spoločného súboru pravidiel pre úradné kontroly, ktoré majú vykonávať príslušné orgány v členských štátoch EÚ.

Právny rámec vyvinutý Európskou úniou sa vo všeobecnosti ukázal ako účinný pri predchádzaní a zvládaní rizík. Moderný globálny trh však v čoraz väčšom meradle vystavuje EÚ novým rizikám a neustále volá po inováciách a konkurencieschopnosti. Uvedené, ako aj skúsenosti získané pri uplatňovaní právnych predpisov EÚ v tejto oblasti poukazujú na potrebu zjednodušiť a aktualizovať nástroje, ktoré sú k dispozícii, a pokračovať v integrovaní uvedenej koncepcie do rozličných oblastí.

Komisia preto vykonala revíziu súčasného právneho rámca pre zdravie zvierat, zdravie rastlín, rastlinný rozmnožovací materiál a úradné kontroly zameranú najmä na zvýšenie účinnosti, konzistentnosti a právnej čistoty v uvedených oblastiach. Snažila sa pritom podporiť produktivitu, hladké fungovanie a prístupnosť vnútorného trhu a posilniť konkurencieschopnosť EÚ na globálnej úrovni. Uvedená revízia tak napokon prispieva k inteligentnému, udržateľnému a inkluzívnemu rastu v jednej línii s cieľmi stratégie EÚ 2020.

V tomto oznámení sú predstavené štyri výsledné legislatívne návrhy v týchto štyroch oblastiach: zdravie zvierat, zdravie rastlín, rastlinný rozmnožovací materiál a úradné kontroly (ďalej len „revízny balík“) a pre každú z nich je vysvetlený súčasný kontext, dôvody uvedenia balíka a hlavné zavádzané zlepšenia.

Revízny balík obsahuje aj piaty návrh stanovujúci viacročný program financovania opatrení Európskou úniou, zameraný na zabezpečenie vysokej úrovne zdravia ľudí, zvierat a rastlín v agropotravinovom reťazci a v príbuzných oblastiach, ako aj na to, aby podniky fungovali v prostredí podporujúcom konkurencieschopnosť a vytváranie pracovných miest.

Výroba a spotreba potravín sú ústrednou témou každej spoločnosti, majúcou hospodárske, sociálne a v mnohých prípadoch aj environmentálne dôsledky. Agropotravinársky priemysel je druhým najväčším segmentom priemyslu EÚ. Celkový výstup potravinového reťazca predstavuje 750 mld. EUR ročne. Odvetvie zamestnáva viac ako 48 miliónov ľudí, prvovýrobou počínajúc a maloobchodom a stravovaním končiac. V agropotravinovom reťazci EÚ pôsobí približne 14 miliónov poľnohospodárskych prvovýrobcov a 25 miliónov potravinárskych podnikov.

1.
Súčasný kontext

V snahe poskytnúť občanom vysokú úroveň zdravia ľudí, zvierat a rastlín a motivovať efektívne fungovanie vnútorného trhu stanovujú právne predpisy EÚ súbor harmonizovaných pravidiel, ktorých cieľom je prevencia, eliminácia a znižovanie rizík, ktoré môže predstavovať agropotravinový reťazec, ako aj dve najpríbuznejšie oblasti, zdravie rastlín a zvierat, pre ľudské zdravie. Pravidlá EÚ si v zásade kladú za cieľ riešiť zdravotné riziká v pravom zmysle slova – t. j. ohrozenie integrity ľudí, zvierat a rastlín, ktoré môže vyvolať mikrobiálna a chemická kontaminácia, choroby a škodcovia – ale môžu zahŕňať aj opatrenia na zabezpečenie produktivity a diverzity pri výrobe rastlín (na účely potravinovej bezpečnosti) a na reguláciu špecifických výrobných postupov (napr. pokiaľ ide o dobré životné podmienky zvierat a zemepisné označenia).

1.1.
Zdravie zvierat

Problematika zdravia zvierat sa týka všetkých. V súčasnosti sa EÚ sústreďuje na zásahy v oblasti prevencie a kontroly prenosných chorôb, ktoré môžu mať významný zdravotný a hospodársky dosah. Výskyt ohniska nákazy u zvierat môže mať na spoločnosť rozličný vplyv, zvyčajne však predstavuje priame riziko pre zdravie zvierat a často aj pre verejné zdravie, čiastočne prostredníctvom potravín živočíšneho pôvodu. Nemožno podceňovať ani nepriame negatívne účinky (eventuálne hospodárske alebo sociálne) zahŕňajúce výdavky chovateľov hospodárskych zvierat a príbuzného priemyslu v súvislosti s chorobou a prerušením prevádzok, výdavky verejného sektora na eradikáciu a monitorovanie choroby a zmeny v spotrebných modeloch. Výskyt ohniska nákazy má často značný vplyv na medzinárodný obchod so zvieratami a živočíšnymi výrobkami.

Pokiaľ ide o počty zvierat, farmársky sektor v EÚ zaznamenáva najvyššie čísla s minimálne 2 miliardami hydiny (kurčatá, nosnice, morky atď.) a 334 miliónmi cicavcov (ošípané, ovce, kozy, hovädzí dobytok, kožušinové zvieratá atď.). V EÚ je 13,7 milióna poľnohospodárskych podnikov so živočíšnou výrobou. Celková hodnota výstupu sektora chovu hospodárskych zvierat v EÚ predstavuje 156 mld. EUR ročne.

1.2.
Zdravie rastlín

Zdravie rastlín je kľúčovým faktorom udržateľného a konkurencieschopného poľnohospodárstva, záhradníctva a lesného hospodárstva. Veľká časť potravín, ktoré konzumujeme, ako aj krmiva, ktorým kŕmime zvieratá určené na výrobu potravín, pochádza z rastlín. Prvým cieľom pravidiel pre zdravie rastlín je chrániť živé objekty (t. j. stromy, kry a rastliny) tvoriace súčasť poľnohospodárstva, záhradníctva a lesného hospodárstva EÚ, ďalej chrániť verejnú a súkromnú zeleň (napr. stromy pri ceste, rastliny vo verejných parkoch či súkromných záhradách), ako aj životné prostredie predchádzaním tomu, aby doň boli zavlečení a mohli sa šíriť nepôvodní škodcovia. Pravidlá pre zdravie rastlín umožňujú bezpečný obchod tým, že stanovujú pravidlá dovozu do EÚ, ako aj podmienky premiestňovania rastlín a rastlinných produktov v rámci EÚ. Prieniky škodcov zapísaných do príslušných zoznamov sa musia eradikovať alebo, ak to nie je možné, musí za zamedziť ich šíreniu v záujme ochrany zvyšného územia EÚ. Druhým cieľom je zabezpečiť, aby do reťazca výroby rastlín hneď na začiatku vstupoval zdravý rastlinný materiál, a to prevenciou šírenia škodcov v osivách a rastlinnom materiáli.

Celková hodnota plodín pestovaných v EÚ predstavuje 205 mld. EUR ročne. Bez ochrany umožnenej pravidlami pre zdravie rastlín by poľnohospodárstvo, záhradníctvo a lesné hospodárstvo EÚ utrpeli značné hospodárske škody. Pestovanie plodín ako pšenice (hodnota vývozu EÚ: 9 mld. EUR), zemiakov (hodnota produkcie EÚ: 9 mld. EUR) a paradajok (hodnota produkcie: 9 – 12 mld. EUR) je ohrozované širokou škálou medzinárodne regulovaných škodcov.

1.3.
Rastlinný rozmnožovací materiál

Rastlinný rozmnožovací materiál je základným stavebným kameňom výroby v poľnohospodárstve, záhradníctve a lesnom hospodárstve. Je prvým ohnivkom v agropotravinovom reťazci, ovplyvňujúcim diverzitu, zdravie a kvalitu rastlín aj potravín. Rastlinný rozmnožovací materiál sa kontroluje v snahe zabezpečiť identitu, zdravie a kvalitu materiálu na úžitok jeho používateľov, napr. poľnohospodárov, záhradníkov a lesníkov. Cieľom právnych predpisov EÚ o rastlinnom rozmnožovacom materiáli je zlepšiť poľnohospodársku, záhradnícku a lesnícku produktivitu, zabezpečiť hladké fungovanie trhu EÚ s týmito výrobkami, ako aj konkurencieschopnosť sektora v globálnom meradle.

Komerčný trh s osivami v rámci EÚ má v súčasnosti hodnotu približne 6,8 mld. EUR, čo predstavuje viac ako 20 % celkového predaja komerčných osív na svete. EÚ je čistým vývozcom osiva.

Toto odvetvie EÚ zastáva v celosvetovej konkurencii jedno z popredných miest: EÚ je najväčším vývozcom osiva na svete, pričom odhadovaná hodnota tohto vývozu je 4,4 mld. EUR, čo predstavuje zhruba 60 % celkového svetového vývozu osív vo výške 7,7 mld. EUR.

1.4.
Úradné kontroly

Vysoká úroveň zdravia v rámci celého agropotravinového reťazca závisí od konzistentného, účinného a včasného presadzovania noriem EÚ členskými štátmi. Správne uplatňovanie pravidiel pre agropotravinový reťazec a pravidiel pre zdravie zvierat a dobré životné podmienky zvierat, pre zdravie rastlín, rastlinný rozmnožovací materiál a pre prípravky na ochranu rastlín musí byť zabezpečené v celej EÚ, pretože len tak môžu byť ľudia, rastliny a zvieratá zdravé a medzinárodný obchod môže prosperovať a hladko fungovať. V záujme uvedeného je potrebné ponúknuť príslušným orgánom v členských štátoch zrozumiteľné, spoľahlivé a konzistentné právne prostredie, v ktorom je možné účinné a efektívne využívanie nástrojov presadzovania právnych predpisov, najmä úradných kontrol. Potrebujú aj náležité zdroje na zabezpečenie kontinuity a dôslednosti svojej práce, a to na základe potrieb prepojených s cieľmi presadzovania právnych predpisov.

Viac ako 100 000 ľudí pracujúcich na plný úväzok vykonáva v EÚ úradné kontroly, ktoré zahŕňajú inšpekcie a iné kontrolné činnosti. Niekoľko príkladov: vo viac ako 270 akreditovaných laboratóriách sa každoročne analyzuje priemerne 70 000 vzoriek na rezíduá pesticídov. Len v roku 2010 bolo odobratých 736 806 vzoriek na zisťovanie veterinárnych rezíduí. Asi 320 000 vzoriek odobratých z domácej hydiny a voľne žijúcich vtákov bolo analyzovaných v roku 2011 len v súvislosti s vtáčou chrípkou.
Účinné fungovanie systému úradných kontrol v rámci EÚ je nanajvýš dôležité pre vývoz aj dovoz. Schopnosť EÚ vyvážať do nečlenských krajín EÚ sa opiera o pridanú hodnotu, že jej výrobky dokážu konkurovať výrobkom konkurentov spoza hraníc EÚ. Možno to dosiahnuť iba účinným systémom úradných kontrol, ktorým sa zabezpečí neustále uplatňovanie vysokých noriem bezpečnosti a kvality, ako aj plnenie zodpovedajúcich očakávaní obchodných partnerov. Na druhej strane, EÚ je najväčším dovozcom živých zvierat, potravín a krmív na svete. Kontrolami výrobkov prichádzajúcich z nečlenských krajín EÚ, vykonávanými príslušnými orgánmi členských štátov, sa zabezpečuje, že tieto výrobky vyhovujú normám EÚ alebo normám zabezpečujúcim ekvivalentnú úroveň ochrany.

V roku 2010 sa dovoz potravín a nápojov do EÚ vyšplhal na 78 mld. EUR, zatiaľ čo vývoz na 73 mld. EUR. V tom istom roku EÚ doviezla 79,3 miliónov ton potravín a živých zvierat a 3,4 miliónov ton nápojov, pričom pre potraviny a živé zvieratá zaznamenala obchodný deficit 14 miliónov ton a pre nápoje naopak prebytok 6 miliónov ton.

1.5.
Hospodárenie s výdavkami

Súčasný právny základ pre financovanie z EÚ tvoria: rozhodnutie Rady 2009/470/ES na eradikačné programy a núdzové opatrenia na veterinárnom úseku; smernica Rady 2000/29/ES na opatrenia v oblasti zdravia rastlín; a nariadenie Európskeho parlamentu a Rady (ES) č. 882/2004 na financovanie opatrení, pokiaľ ide o referenčné laboratóriá EÚ, iniciatívu „Lepšia odborná príprava pre bezpečnejšie potraviny“ (Better Training for Safer Food – BTSF) a o ďalšie opatrenia na vykonávanie pravidiel pre úradné kontroly.

V roku 2011 bolo 314 600 000 EUR pridelených najmä na programy eradikácie chorôb zvierat. Výdavky na laboratóriá, BTSF a ďalšie opatrenia predstavovali 9 % celkových výdavkov. Na operačné opatrenia v oblasti zdravia rastlín bolo pridelených 7 %, zatiaľ čo 3 % na núdzový fond pre veterinárne a iné choroby.

2.
Potreba modernizovať právny rámec EÚ pre zvieratá, rastliny a agropotravinový reťazec

2.1.
Zdravie zvierat

Súčasný právny rámec EÚ pre zdravie zvierat pozostáva približne z 50 základných smerníc a nariadení, z ktorých niektoré boli prijaté začiatkom 60. rokov. Odvtedy bol vyvinutý korpus viac ako 400 veterinárnych aktov – väčšina z nich bola napísaná medzi rokmi 1988 a 1995 pre Spoločenstvo iba 12 členských štátov. Medzitým bolo potrebné riešiť viacero problémov: objavili sa choroby, ktoré pred desaťročím nikto nepoznal, zatiaľ čo iné choroby (napr. slintačka a krívačka, katarálna horúčka oviec a vtáčia chrípka) vypukli znova, pripomenúc nám, aké závažné riziko predstavujú. Radikálne sa zmenili i podmienky obchodovania ako dôsledok veľkého nárastu objemu obchodu so živočíšnymi výrobkami, rovnako v rámci EÚ, ako na celom svete.

V roku 2004 Komisia začala prácu na nezávislom hodnotení s cieľom posúdiť výkonnosť politiky Spoločenstva v oblasti zdravia zvierat za posledných desať rokov. Hoci hodnotením aj neskoršími konzultáciami sa dospelo k záveru, že vo všeobecnosti súčasný systém funguje dobre, poukázalo sa aj na potrebu revízie súčasných pravidiel s cieľom riešiť tieto otázky:

· zložitosť politického rámca,

· absencia celkovej stratégie pre zdravie zvierat,

· nedostatočná zameranosť na prevenciu chorôb,

· možnosť zlepšenia vnútorného obchodu EÚ so živými zvieratami.

2.2.
Zdravie rastlín

Od ich zavedenia v roku 1977 pravidlá pre zdravie rastlín chránia EÚ pred zavlečením a šírením mnohých škodcov. V súčasnosti je hlavným právnym nástrojom v tejto oblasti smernica Rady 2000/29/ES. Avšak globalizácia obchodu a zmena klímy stavajú EÚ do pozície, v ktorej musí čeliť vysokému riziku zavlečenia nových škodcov, rozšíreniu možností ich usídlenia a šírenia, ako aj zvýšenému ohrozeniu poľnohospodárskych a prírodných ekosystémov.

Vyhodnotenie pravidiel pre zdravie rastlín vykonané v roku 2010 ukázalo, že súčasný režim je potrebné prispôsobiť tak, aby dokázal účinne zvládať nové riziká. Závažné prieniky nebezpečných škodcov ohrozujúcich lesné hospodárstvo v súvislosti s dovozom v poslednom desaťročí (napr. háďatko borovicové, fúzač čínsky a nosánik palmový Rhynchophorus ferrugineus) pritiahli pozornosť tvorcov politík a verejnosti na výdavky a následky spôsobené nedostatočnou ochranou. Vyhodnotenie z roku 2010 poukázalo na tieto hlavné problémy:

· nedostatočná sústredenosť na prevenciu v súvislosti s dovozmi predstavujúcimi vysoké riziko,

· potreba zamerať sa na škodcov, ktorí sa šíria medzi členskými štátmi a sú pre EÚ prioritou,

· potreba účinnejších nástrojov kontroly výskytu a prirodzeného šírenia škodcov,

· potreba modernizovať existujúce nástroje pre premiestňovanie v rámci EÚ (t. j. rastlinné pasy a chránené zóny).

2.3.
Rastlinný rozmnožovací materiál

Právny rámec EÚ pre rastlinný rozmnožovací materiál sa vyvíjal od roku 1960. Obsahuje 12 základných smerníc Rady a takmer 90 sekundárnych aktov upravujúcich zapisovanie odrôd na účely získania povolenia na uvedenie na trh a kladúcich špecifické požiadavky na uvedenie na trh pre rozličné druhy.

Hoci právnymi predpismi EÚ sa dosiahli pôvodné ciele zabezpečiť slobodu uvádzať rastlinný rozmnožovací materiál na trh, ako aj jeho bezpečnosť a kvalitu, pozornosť si zasluhujú tieto ďalšie otázky:

· zložitosť a fragmentácia súčasnej legislatívy,

· značná administratívna záťaž pre úradné orgány, keďže musia vykonávať väčšinu úloh v súvislosti s registráciou a certifikáciou,

· nedostatočná konzistentnosť s ostatnými politikami EÚ (napr. pokiaľ ide o udržateľné poľnohospodárstvo a lesné hospodárstvo, ochranu biodiverzity, zmenu klímy, biohospodárstvo),

· chýbajúci konzistentný prístup k návratnosti nákladov na registráciu odrôd a certifikáciu rastlinného rozmnožovacieho materiálu.
2.4.
Úradné kontroly

Úradné kontroly upravuje nariadenie (ES) č. 882/2004. Poznatky o jeho vykonávaní boli získavané najmä prostredníctvom kontrol na mieste vykonávaných expertmi Európskej komisie, ale aj prostredníctvom reakcií členských štátov a zainteresovaných strán, pokiaľ ide o vlastné každodenné vykonávanie nariadenia. Z nadobudnutých poznatkov vyplýva, že hlavné zmeny zavedené uvedeným nariadením z roku 2004 v spôsobe, akým príslušné orgány organizujú a uskutočňujú úradné kontroly v rámci agropotravinového reťazca, položili základ pre integrovanejší a horizontálnejší, a tým aj účinnejší prístup k presadzovaniu právnych predpisov. Nadobudnuté poznatky zároveň poukázali na viaceré nedostatky, ktoré si budú vyžadovať ďalšie zlepšenia, najmä:

· zjednodušenie celého právneho rámca, ktorý trpí pretrvávajúcou fragmentáciou, vzájomným prekrývaním sa predpisov a medzerami v nich, čiže ich rozdielnymi výkladmi a rozdielnym vykonávaním na vnútroštátnych úrovniach,

· dôslednejšie používanie zásady kontrol založených na posúdení rizika,

· systematickejšie a dôslednejšie používanie nástrojov administratívnej spolupráce a počítačových informačných systémov,

· zrušenie nepotrebných administratívnych požiadaviek.

Pokiaľ ide o financovanie úradných kontrol a potrebu zabezpečiť stabilné a konzistentné financovanie práce príslušných orgánov, získané skúsenosti poukazujú na súčasnú neistotu, pokiaľ ide o dlhodobú udržateľnosť úradných kontrol. Externou štúdiou vykonanou v roku 2011 sa zistilo, že ustanovenia platného nariadenia o financovaní úradných kontrol z poplatkov neplnia dostatočne cieľ zabezpečiť náležité zdroje na výkon úradných kontrol.

Zistilo sa aj to, že súčasné pravidlá nedokážu zabezpečiť spravodlivý a konzistentný prístup vo všetkých odvetviach: spoplatnené sú len niektoré z nich a výška poplatkov sa nepočíta jednotným a transparentným spôsobom vo všetkých členských štátoch alebo sa nepočíta takým spôsobom, ktorý by odmeňoval prevádzkovateľov dodržiavajúcich pravidlá.

2.5.
Hospodárenie s výdavkami

Súčasný právny rámec je potrebné prispôsobiť navrhovaným zmenám v rozličných oblastiach politiky v snahe dosiahnuť splnenie ich cieľov. Okrem toho je súčasné hospodárenie s výdavkami veľmi zložité a je potrebné ho zosúladiť s viacročným finančným rámcom (VFR). Je preto potrebný nový právny základ.

3.
„Revízny balík“

V záujme splnenia cieľa posilniť, modernizovať a zjednodušiť súčasné právne prostredie s cieľom zabezpečiť vysokú úroveň ochrany zdravia ľudí, zvierat a rastlín Komisia predkladá balík piatich návrhov, ktorými sa revidujú súčasné pravidlá EÚ:

· návrh, ktorým sa stanovujú požiadavky na zdravie zvierat (právna úprava v oblasti zdravia zvierat),

· návrh, ktorým sa stanovujú ochranné opatrenia proti škodcom rastlín (právna úprava v oblasti zdravia rastlín),

· návrh, ktorým sa upravuje produkcia rastlinného rozmnožovacieho materiálu a jeho uvádzanie na trh (právna úprava v oblasti rastlinného rozmnožovacieho materiálu), 

· návrh, ktorým sa upravujú úradné kontroly a iné úradné činnosti vykonávané na zabezpečenie dodržiavania celého súboru pravidiel pre agropotravinový reťazec vrátane pravidiel stanovených v predchádzajúcich troch právnych predpisoch (nariadenie o úradných kontrolách), a

· návrh, ktorým sa upravuje hospodárenie s výdavkami EÚ v hlavných oblastiach agropotravinového reťazca.

Všetkých päť legislatívnych návrhov v balíku má byť predložených Európskemu parlamentu a Rade na prijatie v rámci riadneho legislatívneho postupu (v zmysle článku 289 ods. 1 a článku 294 Zmluvy o fungovaní Európskej únie). Európsky hospodársky a sociálny výbor a Výbor regiónov budú požiadané o stanovisko.

4.
Obsah „revízneho balíka“

4.1.
Právna úprava v oblasti zdravia zvierat

V roku 2007 bola prijatá stratégia EÚ týkajúca sa zdravia zvierat na obdobie rokov 2007 – 2013
. Jej základ tvorí myšlienka, že „prevencia je lepšia ako liečba“ a ciele stratégie majú zabezpečiť vysokú úroveň verejného zdravia a bezpečnosti potravín; podporiť poľnohospodársky chov zvierat a vidiecke hospodárstvo; zlepšiť hospodársky rast, súdržnosť a konkurencieschopnosť; a presadzovať osvedčené metódy poľnohospodárskeho chovu zvierat a dobré životné podmienky zvierat, ktoré minimalizujú dosah na životné prostredie. Neskôr sa v Akčnom pláne vykonávania stratégie EÚ pre zdravie zvierat
 odkazuje na vypracovanie nariadenia EÚ o zdraví zvierat, ktoré sa v tomto oznámení uvádza ako právna úprava v oblasti zdravia zvierat, a to ako jedného z hlavných možných prostriedkov plnenia uvedenej stratégie volajúcej po modernom a inovatívnom právnom rámci umožňujúcom dosiahnutie uvedených cieľov. Návrh Komisie na právnu úpravu v oblasti zdravia zvierat je výsledkom rozsiahlych konzultácií zainteresovaných strán.

4.1.1.
Hlavné zmeny

Základnými zásadami revízneho procesu v tejto oblasti je zjednodušenie, modernizácia a zvýšená konzistentnosť právnych predpisov EÚ pre zdravie zvierat.

V súlade s touto koncepciou právna úprava v oblasti zdravia zvierat stanovuje základy širokého a komplexného právneho rámca politiky EÚ pre zdravie zvierat. Vymedzuje jasné základné zásady a ciele potrebné na ďalšie zníženie chorobnosti zvierat pri zachovaní hospodárskej konkurencieschopnosti EÚ. Podrobné ustanovenia – napr. opatrenia týkajúce sa kontroly špecifických chorôb, identifikácia a pravidlá registrácie určitých druhov a špecifické opatrenia týkajúce sa premiestňovania v rámci EÚ pre konkrétne druhy – sa majú riešiť prostredníctvom delegovaných a vykonávacích aktov. Používanie takýchto aktov s cieľom zaviesť špecifickejšie pravidlá či požiadavky prináša potrebnú flexibilitu a rýchlosť, takže je možné pohotovo reagovať na meniace sa podmienky a núdzové situácie na veterinárnom úseku.

Posilnenie dohľadu nad chorobami, notifikácie chorôb a systémov podávania správ napomôže včasnú detekciu a kontrolu chorôb vrátane objavujúcich sa chorôb, napr. chorôb spájaných so zmenou klímy, a zabezpečí lepší súlad s medzinárodnými normami.

Zjednodušenie a objasnenie

Jednoduchší právny rámec pomôže orgánom a prevádzkovateľom porozumieť mu a používať ho a zabezpečí sa ním, aby prijímali opatrenia, ktoré budú dôslednejšie a viac zamerané na cieľ. Rovnako sa ním vymedzia základné zásady, ako postupovať pri propagovaní prevencie a kontroly chorôb. Zjednodušenie by malo viesť k zníženiu ich administratívnej záťaže tým, že nebude potrebný dlhý čas na oboznámenie sa s právnymi predpismi a že sa zavádza priestor pre zjednodušenie určitých administratívnych požiadaviek a ich väčšiu vzájomnú nadväznosť vrátane viac nadväzujúceho a konzistentnejšieho právneho rámca pre očkovanie.

Nová právna úprava v oblasti zdravia zvierat objasní povinnosti prevádzkovateľov, veterinárov a ďalších odborníkov v oblasti zdravia zvierat, čiastočne prostredníctvom po prvýkrát zavádzanej požiadavky disponovať určitou základnou úrovňou vedomostí.

Zavedenie nových technológií

Právnou úpravou v oblasti zdravia zvierat sa rozšíri priestor pre využívanie takých nových technológií v oblasti zdravia zvierat, ako je monitorovanie patogénov, elektronická identifikácia a registrácia a elektronické osvedčenia. Používaním nových technológií a systémov sa bude znižovať administratívna záťaž veterinárnej správy aj prevádzkovateľov v ich každodennej práci.

Zvýšenie flexibility používaním koncepcie posúdenia rizika

Budú stanovené kritériá zapisovania chorôb zvierat do zoznamu a ich systematickej kategorizácie na vedeckom základe a na základe dôkazov. To umožní EÚ lepšie stanovovať priority pre využívanie svojich zdrojov, kladúc nižšiu prioritu chorobám predstavujúcim menšie riziko.

Bude povolené širšie využívanie „kompartmentácie“ (t. j. v prípadoch, keď niektoré poľnohospodárske podniky sa považujú za bezpečné aj počas výskytu ohnísk nákazy), čím sa umožní využívať viac koncepciu posúdenia rizika pri kontrole chorôb zvierat a malo by to viesť k menšiemu obmedzovaniu obchodu.

4.2.
Právna úprava v oblasti zdravia rastlín

Návrh Komisie na nariadenie o ochranných opatreniach proti škodcom rastlín, uvádzaný tu ako právna úprava v oblasti zdravia rastlín, reaguje na požiadavku Rady z 21. novembra 2008 prehodnotiť pravidlá EÚ pre zdravie rastlín a zvážiť potrebu zmeniť existujúci právny rámec, ako aj vplyv takejto zmeny. Počas revízneho procesu prebiehali rozsiahle konzultácie so zainteresovanými stranami a členskými štátmi.

V tejto súvislosti je cieľom navrhovaného nariadenia vyriešiť nedostatky identifikované v procese prehodnotenia pravidiel pre zdravie rastlín v roku 2010 a zaviesť solídny, transparentný a udržateľný právny rámec, vhodný na tento účel. V zásade sa posilňujú synergie s režimom rastlinného rozmnožovacieho materiálu a odstraňujú sa nepotrebná duplicita a zaťaženie. Úradné kontroly, či prevádzkovatelia dodržiavajú požiadavky EÚ na zdravie rastlín, vykonávané príslušnými orgánmi členských štátov upravuje návrh na nariadenie o úradných kontrolách.

4.2.1.
Hlavné zmeny

Rozsah pôsobnosti

Geograficky sa rozsah pôsobnosti navrhovaného nariadenia obmedzuje na územia členských štátov Európskej únie, vylučujúc zámorské krajiny a územia a najvzdialenejšie regióny, kde majú škodcovia, proti ktorým sa EÚ musí chrániť, svoj pôvod.

Navrhované nariadenie sa vzťahuje na všetky organizmy, ktoré priamo škodia rastlinám, t. j. hmyz, roztoče, háďatká, patogénne mikroorganizmy a parazitické rastliny (odteraz všetky nazývané „škodcovia“). Upravuje karanténnych škodcov aj škodcov ovplyvňujúcich kvalitu, v súčasnosti upravovaných smernicami o uvádzaní osív a rastlinného množiteľského materiálu na trh. V prílohách k nariadeniu sú stanovené kritériá rozhodovania o vhodnej kategorizácii škodcov (či sú karanténne alebo ovplyvňujúce kvalitu). V prílohách sa stanovujú aj zásady a opatrenia pre riadenie fytosanitárnych rizík.

Aj vývoz rastlín, rastlinných produktov a iných predmetov do tretích krajín upravuje toto navrhované nariadenie. Vývoz sa riadi buď príslušnými požiadavkami EÚ, alebo, ak to právne predpisy danej nečlenskej krajiny EÚ umožňujú alebo táto krajina s tým súhlasí, požiadavkami tejto krajiny. Návrh stanovuje aj zavedenie osvedčenia pred vývozom pre prípady, keď sa rastlinný materiál vyváža z členského štátu, ktorý nie je členským štátom pôvodu. Toto osvedčenie pred vývozom má nahradiť neformálny usmerňujúci dokument používaný v súčasnosti.

Posilnenie dovoznej prevencie a opätovné posilnenie včasného zákroku proti prienikom

Prevencia je posilnená tým, že Komisia bude splnomocnená prijať preventívne predbežné opatrenia týkajúce sa nového, vysoko rizikového rastlinného materiálu dovážaného z nečlenských krajín EÚ, a to na základe predbežného vyhodnotenia rizika, na obdobie štyroch rokov. Toto časové rozpätie sa považuje za nevyhnutné na vykonanie celkového vyhodnotenia rizika a posúdenie primeranosti trvalých opatrení. V navrhovanom nariadení sa stanovuje, že keď cestujúci dovážajú vo svojej batožine na územie EÚ regulované rastliny, tieto rastliny musia plne vyhovovať príslušným požiadavkám a zákazom.

Okrem toho, navrhované nariadenie ukladá členským štátom povinnosť vykonávať na svojom území dohľad nad výskytom škodcov v oblastiach, kde zatiaľ nie je známy ich výskyt. Ak sa zistí výskyt škodcov, od členských štátov sa očakáva vykonanie eradikačných opatrení vrátane určenia vymedzenej oblasti pozostávajúcej zo zamorenej zóny obkolesenej nárazníkovou zónou. Popritom sa vyžaduje zvýšená úroveň pripravenosti a dohľadu v prípade karanténnych škodcov označených za prioritných škodcov. Povinnosti výkonu dohľadu a eradikácie neplatia pre škodcov ovplyvňujúcich kvalitu.

Navrhované nariadenie splnomocňuje Komisiu prijímať vykonávacie akty na zamedzenie šírenia (kontrolu) karanténnych škodcov, ktorých nemožno eradikovať z územia EÚ.
Posilnenie a modernizácia ustanovení o vnútornom trhu

Ak sa má rastlinný materiál premiestňovať v rámci EÚ, navrhované nariadenie stanovuje povinné používanie rastlinného pasu potvrdzujúceho súlad s právnymi predpismi o karanténnych škodcoch a škodcoch ovplyvňujúcich kvalitu. Tento pas, v návrhu Komisie zjednodušený a normalizovaný, majú vydávať prevádzkovatelia, pod dohľadom príslušných orgánov. Prevádzkovatelia budú musieť uchovávať informácie potrebné na vysledovanie napadnutých zásielok, ale pas môže obsahovať aj nosiče údajov (čiarové kódy atď.) namiesto súčasného čísla dávky/oddielu. Ak sa vyžaduje, aby mal rastlinný materiál aj rastlinný pas, aj certifikačnú návesku podľa právnych predpisov EÚ o rastlinnom rozmnožovacom materiáli, obe označenia možno teraz spojiť do jediného dokladu, znížiac tak administratívnu záťaž pre prevádzkovateľov. Rastlinné pasy sa budú vyžadovať pre všetok sadbový materiál, ale nie pri predaji konečným neprofesionálnym používateľom.
4.3.
Právna úprava v oblasti rastlinného rozmnožovacieho materiálu

V roku 2007 členské štáty v Rade žiadali, aby sa existujúce právne predpisy o uvádzaní rastlinného rozmnožovacieho materiálu na trh zjednodušili. Po externom vyhodnotení
 v období 2007 – 2008 bol prijatý v roku 2009 akčný plán
. Návrh Komisie na nariadenie o uvádzaní rastlinného rozmnožovacieho materiálu na trh (tu uvádzaný ako právna úprava v oblasti rastlinného rozmnožovacieho materiálu) vychádza z rozsiahlych konzultácií členských štátov, zainteresovaných strán a Úradu Spoločenstva pre odrody rastlín.

4.3.1.
Hlavné zmeny

Medzi základné zásady revízie patrilo zjednodušenie, modernizácia, zníženie nákladov, vyššia efektívnosť a zvýšená flexibilita pre prevádzkovateľov, zabezpečenie primeranej úrovne harmonizácie v rámci EÚ a horizontálna koordinácia s ďalšími cieľmi politiky EÚ, najmä environmentálnymi.

Zjednodušenie a modernizácia

Tieto ciele sa dosahujú nahradením 12 smerníc, ktoré v súčasnosti upravujú špecifické typy rastlinného rozmnožovacieho materiálu, napr. poľnohospodárske plodiny, ovocné dreviny, okrasné rastliny, zeleninu a lesný reprodukčný materiál, jedným nariadením. Nariadenie zavádza harmonizované základné pravidlá pre všetky typy rastlinného rozmnožovacieho materiálu (napr. aby neobsahovali škodlivé organizmy a defekty), pričom ponecháva prísnejšie pravidlá pre dôležité rastliny uvádzané na trh v celej EÚ, napr. druhy rastlín zapísané v zozname, ktorých odrody sa musia podrobiť testom na odlišnosť, vyrovnanosť a stálosť, a certifikácia a inšpekcie v záujme uvádzania na trh. Okrem toho sa rozsah pôsobnosti právnej úpravy rozširuje na vývoz a na dodávky pre priemysel.

Flexibilita, zníženie nákladov a zvýšenie efektívnosti
Cieľ významne znížiť celkovú administratívnu záťaž a náklady sa dosahuje tým, že sa prevádzkovateľom a príslušným orgánom poskytuje značná sloboda, pokiaľ ide o splnenie registračných a certifikačných povinností, ako aj zavedením zásady návratnosti nákladov pre registráciu odrôd (a pre certifikáciu prostredníctvom nariadenia o úradných kontrolách). Mikropodniky však budú oslobodené od povinnosti a poplatky bude možné znížiť aj pre odrody s úradne uznaným popisom a pre registráciu heterogénneho materiálu v záujme zachovania genetických zdrojov a biodiverzity.

Nový právny predpis umožňuje vyššiu flexibilitu pri registrácii odrôd tým, že povoľuje, aby si registračnú povinnosť v prípade nových odrôd plnil prevádzkovateľ, ak si to želá, pod úradným dohľadom.

V súčasnosti platná povinnosť oznamovať Komisii odrody a zahrnúť ich pred uvedením na trh v EÚ do Spoločného katalógu odrôd poľnohospodárskych rastlinných druhov bude zrušená v záujme urýchlenia inovatívnosti, t. j. prístupu nových odrôd rastlín na trh. Zaregistrovanie odrody rastliny v jednom členskom štáte bude postačovať.

Úrad Spoločenstva pre odrody rastlín (CPVO) bude mať širšiu úlohu pri registrácii odrôd. Bude namiesto Komisie spravovať databázu EÚ pre odrody rastlín a bude zavedená možnosť zaregistrovať odrodu priamo v CPVO. V záujme zabezpečenia kvalitného registračného procesu bude CPVO vykonávať audity v národných centrách odrodového skúšobníctva. CPVO bude naďalej harmonizovať testovacie protokoly pre nové odrody. Okrem toho koncepcia „jedným kľúčom viacero dverí“ umožní zaregistrovať odrodu na účely uvedenia na trh a zároveň udeliť práva k odrodám rastlín v rámci jedného a toho istého postupu.

Aj do postupu certifikácie dávok rastlinného rozmnožovacieho materiálu pred uvedením na trh sa zavedie väčšia flexibilita. Možnosť certifikácie prevádzkovateľom pod úradným dohľadom príslušného orgánu členského štátu sa rozšíri na všetky zapísané druhy a na všetky kategórie rastlinného rozmnožovacieho materiálu uvádzané na trh.

Horizontálna koordinácia s inými cieľmi politiky EÚ

V záujme zlepšenia biodiverzity a zachovania genetických zdrojov rastlín v poľnohospodárskych podnikoch boli významne zredukované požiadavky na tradičné odrody, odrody na zachovanie a na iný materiál, napr. heterogénny materiál a materiál zastupujúci okrajový segment trhu. Nevyžaduje sa testovanie odrôd ani certifikácia. Výrazne sa tým uľahčí prístup tohto materiálu na trh. Tradičné odrody a odrody na zachovanie bude možné registrovať pri nízkych nákladoch na základe historických údajov použitím popisu odrody, ktorý je uznaný príslušným orgánom. Okrem toho boli zmenené pravidlá tak, aby existovala možnosť povoliť mikropodnikom uvádzať na trh heterogénny materiál (napr. populácie) a v malých množstvách materiál zastupujúci okrajový segment trhu.

Po prvýkrát budú harmonizované testovacie protokoly pre kritériá poľnohospodárskej udržateľnosti (napr. pre odolnosť proti chorobám a suchu) pri registrácii odrôd, a to s cieľom orientovať vývoj šľachtenia rastlín udržateľnejším smerom. Členské štáty však môžu naďalej testovať nové odrody na hospodársku hodnotu v súlade s vlastnými poľnohospodársko-ekologickými podmienkami.

4.4.
Nariadenie o úradných kontrolách

Návrh na zmenu všeobecného rámca úradných kontrol stanoveného v nariadení (ES) č. 882/2004 je výsledkom početných hodnotení týkajúcich sa rozličných aspektov tohto rámca.

Možnosti jeho revízie boli obšírne prediskutované s členskými štátmi v pracovnej skupine o všeobecnom uplatňovaní nariadenia č. 882/2004 a v prípravných etapách dvoch štúdií (z roku 2009 a 2011) o stave uplatňovania pravidiel upravujúcich financovanie úradných kontrol. Konzultácie so zainteresovanými stranami prebiehali v poradnej skupine pre potravinový reťazec a pre zdravie zvierat a rastlín.

4.4.1.
Hlavné zmeny

Konsolidácia integrovanej koncepcie s odvetvovo špecifickou flexibilitou

Veľkou novinkou je rozšírenie rozsahu pôsobnosti pravidiel pre úradné kontroly, najmä ich rozšírenie o príslušné kontroly v oblastiach zdravia rastlín, rastlinného rozmnožovacieho materiálu a vedľajších živočíšnych produktov, ktoré boli doteraz upravované odvetvovými ustanoveniami nie úplne konzistentnými s koncepciou stanovenou v nariadení (ES) č. 882/2004. Súčasný podrobný súbor pravidiel uplatniteľných na úradné kontroly v oblasti rezíduí veterinárnych liekov bude zrušený, čím sa umožní, aby bola táto oblasť regulovaná spôsobom, ktorý vychádza z koncepcie posúdenia rizika, stále však dostatočne chráni zdravie, v tom istom právnom rámci.

Táto revízia bude mať významný vplyv na právny rámec upravujúci úradné kontroly výrobkov z nečlenských krajín EÚ. Stanovuje súbor spoločných pravidiel pre všetky kontrolné činnosti, ktoré sa majú vykonávať na hraniciach EÚ, pokiaľ ide o také zvieratá a taký tovar z nečlenských krajín EÚ, ktoré si vyžadujú zvýšenú pozornosť zo zdravotných dôvodov. V tejto súvislosti sa zavádzajú hraničné kontrolné miesta, ktoré majú nahradiť súčasné hraničné inšpekčné stanice pre zvieratá a odvodené produkty, určené miesta vstupu pre krmivá a potraviny rastlinného pôvodu a vstupné miesta pre rastliny a rastlinné produkty. Na kontroly uskutočňované na hraničných kontrolných miestach sa bude uplatňovať jednotný súbor pravidiel a na predbežné oznamovanie príchodu zásielok a na záznamy o úradných kontrolách a rozhodnutiach sa bude používať jednotný vstupný zdravotný doklad (ktorý nahradí štandardné doklady používané v súčasnosti v každom odvetví)
. Hoci dokladové kontroly sa budú naďalej vykonávať systematicky pre všetok regulovaný tovar a pre zvieratá, jednotnými kritériami sa zabezpečí, aby kontroly totožnosti a fyzické kontroly neprekračovali rozsah vyžadovaný vzhľadom na riziko, ktoré predstavujú rozličné kategórie výrobkov.

Návrh obsahuje aj ustanovenie umožňujúce prijímať ďalšie pravidlá pre špecifické odvetvia prostredníctvom delegovaných a vykonávacích aktov.

Účinnejší mechanizmus presadzovania právnych predpisov

Používanie súboru nástrojov ponúkaného nariadením (ES) č. 882/2004 vnútroštátnym orgánom, ktoré presadzujú právne predpisy, sa zjednoduší a samotný súbor bude účinnejší. Uvedené sa zabezpečí zavedením viacerých zmien:

· pre každý sektor zahrnutý do balíka sa od každého členského štátu bude požadovať, aby ustanovil jediný orgán zodpovedný za koordináciu prípravy viacročného kontrolného plánu a za zabezpečenie jeho koherentnosti, ktorý bude zároveň fungovať ako kontaktné miesto pre Komisiu a iné členské štáty v súvislosti s úradnými kontrolami,

· zavedie sa elektronická manipulácia s jednotným vstupným zdravotným dokladom a jeho elektronické spracovanie pre všetky zvieratá a tovar podliehajúce kontrolám na hraniciach,
· hoci sa v návrhu opätovne potvrdzuje požiadavka, aby boli všetky úradné laboratóriá akreditované podľa normy ISO 17025, pre náležité prípady sú ustanovené prechodné opatrenia a dočasné alebo trvalé výnimky.

Návrh si takisto kladie za cieľ zlepšiť použiteľnosť pravidiel týkajúcich sa „administratívnej pomoci“, t. j. mechanizmu, ktorý umožňuje spoluprácu medzi národnými kontrolnými orgánmi pri presadzovaní právnych predpisov v cezhraničných otázkach, keď sa porušovanie pravidiel EÚ musí riešiť nielen v členskom štáte, kde bolo porušenie zistené, ale aj v členskom štáte, v ktorom má dané porušenie pôvod. Nový mechanizmus na rýchlu výmenu informácií o závažných a rozšírených porušeniach pravidiel zavedený na úrovni EÚ umožní členským štátom účinnejšie riešiť podvodné praktiky.

Financovanie úradných kontrol

V snahe predísť závažnému narušeniu systému úradných kontrol agropotravinového reťazca v EÚ a zabezpečiť jeho schopnosť predvídať núdzové situácie, ktoré ohrozujú zdravie, a reagovať na ne čo najúčinnejšie je mimoriadne dôležité vyčleniť na úradné kontroly primerané zdroje.

Návrh nadväzuje na súčasný systém povinných poplatkov (v súčasnosti účtovaných iba určitým prevádzkovateľom a/alebo pri určitých kontrolách). Posilňuje sa v ňom zásada, podľa ktorej by príslušné orgány mali mať možnosť spoplatniť podnikateľské subjekty v záujme návratnosti nákladov vynaložených pri plnení povinností v súvislosti s úradnými kontrolami agropotravinového reťazca a v určitých príbuzných oblastiach (napr. veterinárne a fytosanitárne kontroly či kontroly rastlinného rozmnožovacieho materiálu).

S cieľom zabezpečiť pre príslušné orgány konzistentný a pevný prísun zdrojov a odstrániť známe nedostatky existujúceho systému sa navrhuje viacero zlepšení súčasného súboru pravidiel:

· všetkým zaregistrovaným potravinárskym a krmivárskym podnikom a prevádzkovateľom v odvetviach rastlín a rastlinného rozmnožovacieho materiálu sa budú účtovať povinné poplatky, aby sa náklady na kontroly rozložili na celý agropotravinový reťazec,

· poplatky umožnia príslušným orgánom úplné navrátenie vynaložených nákladov, takže budú v oblasti príjmov menej závislé od vnútroštátnych rozpočtových politík a zníži sa riziko ich podfinancovania v dôsledku pridelenia zdrojov na konkurenčné priority,

· zabezpečením toho, že postupy používané na výpočet poplatkov a zoznam krytých nákladov budú úplne transparentné, ako aj vyžadovaním od členských štátov, aby odmeňovali prevádzkovateľov za dôsledné dodržiavanie právnych predpisov (napr. nižšími poplatkami), sa dosiahne väčšia rovnosť a spravodlivosť,

· mikropodniky budú oslobodené od platenia poplatkov.

4.5.
Hospodárenie s výdavkami

Hlavným cieľom návrhu Komisie na nariadenie o hospodárení s výdavkami je doplniť navrhované zmeny v príslušných oblastiach politiky a dosiahnuť zladenie s viacročným finančným rámcom EÚ, pričom zároveň umožniť využívanie rezerv v odvetví poľnohospodárstva za určitých podmienok, napr. v krízových situáciách.

Pokiaľ ide o zdravie rastlín, v záujme ochrany EÚ pred zavlečením a šírením škodcov budú financované programy prieskumov na zistenie výskytu škodcov, ako aj podporné fytosanitárne opatrenia pre najvzdialenejšie regióny členských štátov. Nový rámec umožní aj financovanie iniciatív zameraných na aktualizáciu právnych predpisov v záujme udržania kroku s technickým a vedeckým vývojom a zabezpečenia efektívneho a účinného presadzovania právnych predpisov. V prípade núdzových opatrení bude nadobudnutím účinnosti právnej úpravy v oblasti zdravia rastlín umožnené spolufinancovanie Úniou, a to na odškodnenie pestovateľov za hodnotu ich strateného rastlinného materiálu podliehajúceho zničeniu.

5.
Záver

Navrhovaný legislatívny balík je výsledkom rozsiahlej revízie najdôležitejších prvkov právnych predpisov EÚ upravujúcich výrobu potravín a ich uvádzanie na trh, bezpečnosť potravinového a krmivového reťazca a zdravie rastlín a zvierat.

Predmetná revízia angažovala expertov z členských štátov a všetky dotknuté zainteresované strany, a to v prípade právnych predpisov o zdraví zvierat už od roku 2004 a v prípade ostatných oblastí posledné viac ako tri roky. Bola uskutočnená s cieľom posúdiť účelnosť širokej škály pravidiel, ktoré EÚ postupne poprijímala v záujme plnenia cieľov zmluvy, ktoré sa týkajú zabezpečenia vysokej úrovne zdravia pre ľudí, zvieratá a rastliny participujúce na rozličných úsekoch na ceste z farmy na vidličku (od prvovýroby k spotrebe a poskytovaniu potravín). Menia sa výrobné postupy a techniky, globalizácia a čoraz rozsiahlejšie výmeny vplývajú na šírenie nebezpečenstva a rizika, objavujú sa nové nebezpečenstvá a riziká a to všetko nie je bez vplyvu na informovanosť a očakávania spotrebiteľov.

Táto komplexná revízia vyústila do navrhovaných zmien právnych predpisov o zdraví zvierat, právnych predpisov upravujúcich zdravie rastlín a rastlinný rozmnožovací materiál a pravidiel týkajúcich sa úradných kontrol a iných úradných činností v oblasti agropotravinového reťazca. Cieľom týchto zmien je poskytnúť účinnejší a modernejší právny rámec pre tieto otázky, zvýšiť flexibilitu a proporcionalitu pravidiel stanovených v niektorých prípadoch pred viac ako 40 rokmi a predovšetkým lepšie vychádzať v ústrety potrebám občanov a podnikateľských subjektov.
�	� HYPERLINK "http://ec.europa.eu/food/animal/diseases/strategy/index_en.htm" ��http://ec.europa.eu/food/animal/diseases/strategy/index_en.htm�.


�	KOM(2008) 545 v konečnom znení, � HYPERLINK "http://ec.europa.eu/food/animal/diseases/strategy/documents_en.htm" ��http://ec.europa.eu/food/animal/diseases/strategy/documents_en.htm�.


�	Konzorcium pre hodnotenie potravinového reťazca (Food Chain Evaluation Consortium – FCEC, 2008), Hodnotenie acquis Spoločenstva o uvádzaní osív a rastlinného množiteľského materiálu na trh (Evaluation of the Community acquis on the marketing of seed and plant propagating material). Záverečná správa.


�	SEK(2009) 1272 v konečnom znení.


�	T. j. spoločný veterinárny doklad o vstupe používaný pri veterinárnych kontrolách, jednotný vstupný doklad používaný pri kontrolách krmív alebo potravín neživočíšneho pôvodu a fytocertifikát, ktorý sa v súčasnosti používa v rastlinolekárskej starostlivosti.

